

**Република Србија**

**КАНЦЕЛАРИЈА ЗА КОСОВО И МЕТОХИЈУ**

**објављује**

**ЈАВНИ ПОЗИВ**

**ЗА ДОДЕЛУ ПОДСТИЦАЈА ЗА ИНВЕСТИЦИЈЕ У ФИЗИЧКУ ИМОВИНУ**

**ЗА ПОДРШКУ РАЗВОЈУ ВОЋАРСТВА И ПЧЕЛАРСТВА И ОПОРАВКУ ПОЉОПРИВРЕДНЕ ПРОИЗВОДЊЕ**

**у оквиру Програма расподеле и коришћења подстицајних средстава**

**за развој пољопривреде на територији АП Косово и Метохија**

**у 2022. години**

Јединице локалне самоуправе АП Косово и Метохија обухваћене овим јавним позивом су: Витина, Вучитрн, Гњилане, Гора, Звечан, Зубин Поток, Исток, Клина, Косовска Каменица, Косовска Митровица, Косово Поље, Лепосавић, Липљан, Ново Брдо, Обилић, Ораховац, Пећ, Призрен, Приштина, Србица, Урошевац и Штрпце.

Јавни позив обухвата подстицаје за инвестиције у физичку имовину у циљу подршке развоју пољопривредне производње пољопривредних газдинстава и породичних домаћинстава на територији АП Косово и Метохија кроз улагање у:

* подизање нових и/или развој постојећих вишегодишњих засада воћа и винове лозе, укључујући и развој постојећих винограда за производњу грожђа за вино;
* развој пчеларства кроз набавку кошница и остале опреме за развој ове делатности.

Јавни позив обухвата и подстицаје за обнављање пољопривредних капацитета домаћинстава са територије АП Косово и Метохија која су угрожена или која су претрпела штету услед непредвиђених околности и то за:

* Набавку нових засада воћа и поврћа у циљу оснаживања угроженог пољопривредног домаћинства, односно у циљу надокнаде штете настале услед елементарних непогода (поплаве, олује, атмосферска пражњења, град и сл.);
* Набавку кошница и нове пчеларске опреме.

Програм расподеле и коришћења подстицајних средстава за развој пољопривреде на територији АП Косово и Метохија у 2022. години (у даљем тексту: Програм) спроводиКанцеларија за Косово и Метохију (у даљем тексту: Канцеларија) у сарадњи са јединицама локалне самоуправе на територији АП Косово и Метохија.

Конкурсе за пријаву заинтересованих пољопривредних газдинстава и домаћинстава расписују јединице локалне самоуправе АП Косово и Метохија. Право да се пријаве на ове конкурсе имају лица уписана у Регистар пољопривредних газдинстава код Управе за трезор Републике Србије, са седиштем на територији АП Косово и Метохија, породична домаћинства са пребивалиштем на територији АП Косово и Метохија, а која ће имати обавезу регистрације своје делатности на овом подручју по одобравању подстицаја, пољопривредна газдинства при манастирима СПЦ, као и земљорадничке задруге са седиштем на територији АП Косово и Метохија.

Контролу формалне исправности, прегледање и оцењивање пријава обавља Комисија за оцењивање и одабир пројеката коју решењем образује председник Привременог органа јединице локалне самоуправе АП Косово и Метохија (у даљем тексту: Комисија за оцењивање). Поступак оцењивања и одабир пријава за финансирање спроводи се по критеријумима који су саставни део Програма који је усвојен Закључком Владе РС 05 број: 05 Број: 401-1084/2022 од 10. фебруара 2022. године.

Комисија за оцењивање сачињава прелиминарне листе прихваћених пријава, одвојено за сектор воћарства и сектор пчеларства и исте најкасније до 10. новембра 2022. године доставља Канцеларији за Косово и Метохију на даљу надлежност и поступање.

Пријаве за опоравак пољопривредне производње се предају такође јединицама локалне самоуправе АП Косово и Метохија, а право да их поднесу имају сва физичка лица, носиоци порородчних домаћинстава с пребивалиштем на територији АП Косово и Метохија чија је основна делатност пољопривреда, а која су угрожена или су претрпела неку штету. Уколико се разматрањем пријаве утврди да се ради о начињеној штети, неопходно је да се уредно попуњен образац пријаве достави са документацијом којом се доказује да је штета настала у претходној или текућој години.

Јавни позив је отворен даном објављивања, а траје до 1. новембра 2022. године.

Конкурсна документација и комплетна информација о свим битним елементима и правилима за учешће могу се преузети у јединицама локалне самоуправе АП Косово и Метохија.